
Asesu ar Gyfer Dysgu, Cofnodi a Monitro Cynnydd

Mae’r Cynllun Gwella Cyfrwng Cymraeg yn gweithredu polisi asesu ar gyfer dysgu ac nid polisi ar gyfer cofnodi yn unig. Gwella ansawdd y Gymraeg ar lafar ac yn ysgrifenedig yw’r nod gan ddefnyddio asesu fel arf diagnostig. Anelir at gynnig amgylchedd o gefnogaeth a chynhaliaeth. Rhan annatod o weithdrefnau asesu y cynllun yw:

· darparu adborth cyson i hyfforddeion am safon eu llythrennedd personol a’u gallu i gymhwyso a datblygu sgiliau llythrennedd y dysgwyr fel y gallant wella a datblygu; 
· darparu adborth i diwtoriaid iaith a mentoriaid iaith sy’n eu galluogi i gynllunio y camau dilynol, a
· darparu gwybodaeth i hyfforddeion am gynnydd a chyrhaeddiad. 
Mae’r strategaethau canlynol yn rhan allweddol o Asesu ar Gyfer Dysgu:

· rhannu amcanion dysgu a meini prawf llwyddiant;
· cwestiynu;
· rhoi adborth ar lafar ac yn ysgrifenedig yn cynnwys targedau ystyrlon unigol;
· hunanasesu gan werthuso eu cynnydd a’u cyrhaeddiad i symud y dysgu ymlaen.

Mae’r Cynllun yn:

· cydnabod ystod eang o gyraeddiadau ieithyddol;
· defnyddio amryw o ddulliau asesu i fesur cynnydd;
· cymhwyso meini prawf clir ar gyfer dyfarnu graddau ar gyfer yr aseiniadau ysgrifenedig a sylwadau ar gyfer yr arsylwadau gwersi, 
· sicrhau rhan weithredol i’r hyfforddeion fel eu bod yn datblygu’n ddysgwyr annibynnol. Ar sail y sesiynau iaith yn y sefydliadau a’r seminarau mentora iaith yn yr ysgolion bydd yr hyfforddeion, ar y cyd gyda’u tiwtoriaid iaith a’u mentoriaid iaith, yn llunio targedau penodol a chyraeddadwy iddynt eu hunain; dyma’r Rhaglen Iaith Unigol, a
· paratoi’r hyfforddeion i ymgeisio am y Tystysgrif Cymhwysedd Iaith ar gyfer Athrawon (TCA)

Cymryd rhan weithredol yn y sesiynau iaith: Disgwylir i’r hyfforddeion gyfrannu’n gadarnhaol i drafodaethau yn ystod eu sesiynau iaith yn y canolfannau hyfforddi. Fe’u trefnir mewn grwpiau pynciol a disgwylir iddynt gadw eu gwaith yn drefnus a chwblhau tasgau byr, llafar ac ysgrifenedig sy’n canolbwyntio ar sgiliau ac elfennau ieithyddol, penodol o ran llythrennedd personol a chymhwyso a datblygu sgiliau llythrennedd y dysgwyr. 

Asesu’r Addysgu Ymarferol: Arsylwir gwersi’r hyfforddeion ddwy waith gan fentoriaid iaith yn ystod Profiad Ysgol 1 a 2. Arsylwir gwersi  hefyd gan diwtoriaid iaith y canolfannau. Yn dilyn yr arsylwadau hyn darperir adborth llafar ac ysgrifenedig yn canolbwyntio ar agweddau penodol.  Ar ddiwedd Profiad 1 a 2 llunir adroddiad crynodol gan y mentoriaid iaith yn yr ysgolion. Bydd y safonau ar ddiwedd PY2 yn cyfrannu 60% at y cymhwyster Tystysgrif Cymhwysedd Iaith i athrawon sy’n addysgu trwy gyfrwng y Gymraeg.

Cymryd rhan weithredol yn y Seminarau Mentora Iaith: Cynhelir seminarau mentora iaith yn gyson yn ystod Profiad Ysgol 1 a 2 a darperir amserlen strwythuredig yn cynnwys ffocws pendant i’r seminarau. Ceir digon o hyblygrwydd wrth weithredu’r rhaglen gyda ffocws pob seminar ar ddiwedd y dydd yn adlewyrchu gwir anghenion yr hyfforddeion. Gellir ail ymweld â rhai agweddau yn ddiweddarach yn ystod y profiad dysgu neu yn ystod yr ail brofiad gan y bydd natur a chefndir yr ysgolion yn amrywio. Erbyn diwedd yr ail brofiad dysgu dylai’r holl agweddau sydd yn y rhaglen Amserlen Seminarau fod wedi eu cwblhau. 

Yn ystod y seminarau hyn dylai’r hyfforddai ar y cyd gyda’r mentor iaith drafod a gosod targedau ieithyddol ar gyfer eu Rhaglen iaith Unigol.  ( Gweler ATODIAD 1: Arfer da- Targedau Enghreifftiol)

Asesu’r Aseiniadau: Bydd yr hyfforddeion yn cyflwyno dau aseiniad yn ystod y flwyddyn a asesir gan y tiwtoriaid iaith gan ddilyn meini prawf asesu penodol. Bydd yr aseiniadau hyn yn cynnwys tasgau a fydd yn brawf o’u gallu i ddatblygu a meithrin sgiliau llythrennedd y dysgwyr ac yn cynnwys tasgau asesu yr arholiad TCA . 

Cadw Cofnod o Gynnydd: Sefydlir dull o weithio sy’n gosod pwyslais ar fesur cynnydd a chyrhaeddiad. Y nod yw diffinio cynnydd mewn hyder ieithyddol o fewn pwnc penodol, yn ysgrifenedig ac ar lafar dros gyfnod o amser. Caiff perfformiad hyfforddeion ei asesu’n barhaol drwy amrywiol ddulliau a chaiff cynnydd pob hyfforddai ei fonitro’n ofalus. ( Gweler ATODIAD 2: Rhaglen Iaith Unigol: Monitro Cynnydd)

Ceir gweithdrefnau hwylus ac effeithiol ar gyfer cofnodi. Cedwir cofnod o gynnydd yr hyfforddeion wedi ei fapio’n ofalus ac mae’r tabl (ATODIAD 2: Rhaglen Iaith Unigol: Monitro Cynnydd ) yn crynhoi’r prif ofynion. Sicrheir gwaelodlin drwy roi asesiad ieithyddol cychwynnol i’r hyfforddeion ym mis Medi a cheir data cynnydd dibynadwy fel dangosyddion. Mesurir cynnydd yn erbyn y gwaelodlin a safonau’r hyfforddeion ar ddiwedd PY2 sy’n cyfuno safonau llythrennedd personol a safonau datblygu sgiliau llythrennedd y dysgwyr. 

Ar ddechrau Rhan 2 y cynllun gwneir asesiad interim a bydd y targedau personol (Rhaglen Iaith Unigol) yn sail i drafodaethau pellach rhwng yr hyfforddeion a’r tiwtoriaid iaith yn y sefydliadau. Bydd y targedau hyn hefyd yn sicrhau dilyniant rhwng Profiad Dysgu 1 a 2 gyda’r hyfforddeion yn trafod eu cynnydd gyda’r mentoriaid iaith er sicrhau bod eu sgiliau ieithyddol yn parhau i ddatblygu i gwrdd â gofynion y Gymraeg yn y sector uwchradd. 

Mai 2018 fe fydd cyfle i sefyll arholiad ysgrifenedig Tystysgrif Cymhwysedd Iaith i addysgu drwy gyfrwng y Gymraeg a bydd yr arholiad yn werth 40% o’r cymhwyster.

Caiff gwybodaeth am gynnydd yr hyfforddeion ei goladu ar ddiwedd y flwyddyn a’i gyflwyno i Lywodraeth Cymru.

ATODIAD 1
Arfer Dda: Targedau Enghreifftiol
	Dyddiad
	Targed
	Arwyddwyd

	Hydref 22ain
	
Llafar: Amrywio tôn y llais a chael mwy o awdurdod ar ddechrau gwersi. Ceisio bod yn fwy deinameg wrth symud o’r naill weithgaredd i’r llall.

	
HWH

	
Tachwedd 5ed
	
Treiglad: Ansoddair yn treiglo’n feddal ar ôl enw benywaidd unigol – taflen waith, tasg benodol.

	
HWH

	
Tachwedd 12fed
	
Cynllunio gwers: Ystyried y cyfleoedd i feithrin sgiliau llythrennedd y disgyblion yn ystod y wers wrth gynllunio.

	
HWH

	
Tachwedd 20fed
	
Tasg: llunio dwy daflen wahaniaethol bynciol ar yr un testun ar gyfer y Seminar Iaith nesaf. Canolbwyntio ar fwydo iaith, cywair yr iaith a symleiddio’r eirfa/cystrawennau.

	
HWH

	
Tachwedd 30ain
	
Cenedl enwau: hwn/hon; alaw (hon) felly dwy alaw
Defnyddio ei/eu: defnyddio eu gyda’r lluosog – canlyniadau wedi eu rhoi.

	
HWH

	
Rhagfyr 5ed
	
Cymysgu mewn/yn = in yn S
Sillafu: angen gwirio pob darn o waith gyda Cysgliad

	
HWH

	
Rhagfyr12 fed
	
Cyfarwyddiadau: bod yn gwbl bendant, egluro’n union beth yw trefniadaeth y dosbarth - gwaith pâr, grŵp, gwaith unigol. Arfer dda yw cwestiynu eu dealltwriaeth cyn iddynt gychwyn ar dasg a rhoi amser penodol. (Targed: Arsylwi gwers)

	
HWH

	
Rhagfyr 18fed
	
Cwestiynu: Datblygu’r gallu i gwestiynu ymhellach gan brocio a herio. Angen gwylio rhag ateb dros y disgyblion. 
Cwestiynu i bwrpas gan sicrhau cyfranogiad gan fwyafrif y disgyblion.

	
HWH
























